Angus Buchan: ‘Ons moet die verlede agter ons sit’Angus Buchan by die parlement. Foto: Ina Murison via Facebook “Sommige mense kom na my toe en sê jy dink jy is die reënmaker. Dan antwoord ek hulle ek is nie die reënmaker nie. Ek is die Reënmaker se seun.” Só het die evangelis Angus Buchan gesê toe hy verlede week verskeie LP’s en Christelike organisasies tydens ŉ gebedsdag in die parlement toegespreek het. Buchan was een van verskeie Christelike leiers wat Vrydag aan die drie uur lange gebedsessies deelgeneem het waartydens daar onder meer vir die toekoms van Suid-Afrika en vir reën gebid is. Buchan het in sy toespraak gesê Suid-Afrika het geloof nodig. “Geloof is om te glo dít wat jy nie kan sien nie, maar die beloning vir daardie geloof is om te sien wat jy glo. Ons glo dat daar vanmiddag hier geskiedenis gemaak word. God se mense het saamgekom,” het hy gesê. Hy het gesê 80% van burgers in Suid-Afrika erken Jesus as hul redder. “Dit is tyd vir die Christene in hierdie land om op te staan en gereken te word,” het hy gesê. “Ons moet ons sondes van die verlede bely. Daar is geen toekoms in die verlede nie. Dit is nie net jong mense wat dit sê nie, die ou mense sê dit ook. Ons moet vorentoe beweeg. Ons moet saam as ŉ nasie vorentoe beweeg en die verlede agter ons sit. Ons los vandag al ons boeie, al ons pyn en al ons misverstande in die verlede.” Buchan het gesê hy was nog nooit so opgewonde oor Suid-Afrika soos tans nie. Hy meen daar is geen ander regering ter wêreld wat sal toelaat dat Christene die parlement oorheers nie. Hierdie uitspraak van hom is deur luide applous en toejuiging begroet. Die It’s Time nasionale biddag buite Bloemfontein (22 April 2017). Foto: Mariné Lourens “As iemand vir jou sê hierdie land is op sy einde, dan antwoord jy ‘… maar God’. As mense sê daar is nie hoop vir die land nie, antwoord jy ‘… maar God’. Ons het die toekoms van Suid-Afrika in ons hande.” Buchan het ook ŉ verhaal vertel van ŉ Zoeloe-vrou wat glo deur weerlig getref is. Al haar naasbestaandes het gedink sy is dood. Hy het by die vrou gestaan en vir haar gebid en sy het regop gestaan. “[God] is ŉ geneser en ŉ wonderwerker.” Hy het gesê die feit dat meer as ŉ miljoen mense binne ses weke in Bloemfontein saamgetrek het vir die It’s Time-gebedsbyeenkoms, is nie toeval nie maar ŉ wonderwerk. Die evangelis het daarna gesê hy sal bid vir fisieke en spirituele reën. In sy gebed het hy God bedank vir ligte en volhoubare reën in Kaapstad. “Ek sê dankie dat die reën nie sal ophou nie en dat daar geen droogte meer teen Maart sal wees nie. Al die damme sal vol wees en die riviere sal vloei. Dit landerye sal groei. En ons sal aan U al die glorie gee.”